钦定古今图书集成/明伦汇编/官常典/第612卷 > 杨璇
## 钦定古今图书集成/明伦汇编/官常典/第612卷 > 杨璇

按《后汉书》本传：“璇，字机平，会稽乌伤人也。高祖父茂，
本河东人，从光武征伐，为威寇将军，封乌伤新阳乡
侯。建武中就国，传封三世，有罪国除，因而家焉。父扶，
交阯刺史，有理能名。兄乔，为尚书，容仪伟丽，数上言
政事。桓帝爱其才貌，诏妻以公主。乔固辞不听，遂闭
口不食，七日而死。璇初举孝廉，稍迁，灵帝时为零陵”
太守。是时苍梧、桂阳猾贼相聚攻郡县，贼众多而璇
力弱，吏人忧恐。璇乃特制马车数十乘，以排囊盛石
灰于车上，系布索于马尾，又为兵车，专彀弓弩，克共
会战。乃令马车居前，顺风鼓灰，贼不得食，因以火烧
布。布燃马惊，奔突贼阵。因使后车弓弩乱发，钲鼓鸣
震，群盗颇骇，破散追逐，伤斩无数，枭其渠帅，郡境以
清。荆州刺史赵凯诬奏璇实非身破贼，而妄有其功，
璇与相章奏凯有党助，遂槛车征璇。防禁严密，无由
自讼，乃噬臂出血，书衣为章，具陈破贼形势，又言凯
所诬状，潜令亲属诣阙通之。诏书原璇，拜议郎，凯反
受诬人之罪。璇三迁为渤海太守，所在有异政，以事
免。后尚书令张温特表荐之，征拜尚书仆射。以病乞
骸骨，卒于家。